Lokale skytter fra Jetsmark Skydeklub så Jesper Hansen vinde OL-sølv i skeetskydning. Nu drømmer de om at gøre ham kunsten efter.

Skuddene sidder næsten lige så godt som til OL i den nordjyske skydeklub i Jetsmark, hvor den danske OL-sølvmedalje til skeetskytten Jesper Hansen vækker stor begejstring. - Det er fantastisk. Det er det ypperste, man kan som skeetskytte. Det er det, vi alle sammen drømmer om, siger Johan Birklykke. Han blev i 2017 junioreuropamester, og han bliver spået gode chancer for at blive den næste nordjyske skeetskytte ved OL og gøre Jesper Hansen kunsten efter. - Det er bare en virkelig stor motivationsfaktor at sidde derhjemme i sofaen og tænke: "næste gang skal jeg ikke sidde i sofaen, så er det nogle andre, der skal sidde og kigge", siger Johan Birklykke. Fælles drøm Næste OL er om tre år i Paris. Og Johan Birkelykke er ikke den eneste skeetskytte fra Jetsmark, der har den drøm. - Det største mål, jeg har, er at komme med i en OL-finale og måske vinde en guldmedalje, siger Jesper Larsen. Hvis det sker, vil han overgå den tidligere Jetsmark-skytte, Anders Golding, der i lighed med Jesper Hansen vandt en sølvmedalje. Det var ved OL i London i 2012.